በሙስና ምክንያት የታሰሩ ተከሳሾች ቤተሰቦች ለጠቅላይ ዓቃቤ ሕጉ አቤቱታ አቀረቡ
የልጆቻቸውን የትምህርት ቤትና የቤት ኪራይ መክፈል እንዳልቻሉ የሚናገሩ በሙስና ወንጀል ተጠርጥረው ክስ የተመሠረተባቸውና በማረሚያ ቤት የሚገኙ የስኳር ኮርፖሬሽን የተወሰኑ ታሳሪዎች ቤተሰቦች፣ በቅርቡ ለተሾሙት የፌዴራል ጠቅላይ ዓቃቤ ሕግ አቤቱታ አቀረቡ፡፡ ጠቅላይ ዓቃቤ ሕጉ አቶ ብርሃኑ ፀጋዬም በአግባቡ ተቀብለውና አቤቱታቸውን ሰምተው ምላሽ እንደሚሰጧቸው በመንገር መልሰዋቸዋል፡፡በሐምሌ ወር 2009 ዓ.ም. በዘመቻ መልክ በሙስና የተጠረጠሩ ናቸው በማለት ከተለያዩ የመንግሥት ተቋማት በርካታ ኃላፊዎች በቁጥጥር ሥር በዋሉበት ወቅት፣ የስኳር ኮርፖሬሽን የተለያዩ ፕሮጀክቶች ኃላፊዎችና ሠራተኞች በቁጥጥር ሥር ውለው መታሰራቸው ይታወሳል፡፡ በወቅቱ በቁጥጥር ሥር ከዋሉት ውስጥ የተወሰኑ ኃላፊዎችና ሠራተኞች ያለምንም በቂ ማስረጃ መያዛቸውን የሚናገሩት ቤተሰቦቻቸው፣ ታሳሪዎቹ ምንም ነገር ውስጥ እንደሌሉበትና ንፁህ መሆናቸውን ለሚመለከተው አካል ቢያስረዱና የሚያስረዳላቸው ሰነድ ቢያቀርቡም፣ የሚያዳምጣቸው ማጣታቸውን ለጠቅላይ ዓቃቤ ሕጉ ማስረዳታቸውን ለሪፖርተር ተናግረዋል፡፡ የተለያዩ የቢሮ ሠራተኞች ጠቅላይ ዓቃቤ ሕጉን እንዳያገኙ እየተከላከሉ እንቅፋት ቢሆኑባቸውም፣ በብዙ ትግል አቶ ብርሃኑን እንዳገኟቸው የሚናገሩት የታሳሪዎች ቤተሰቦች፣ እሳቸው ግን በአክብሮት ተቀብለው እንዳነጋገሯቸውና ብሶታቸውንም እንደሰሟቸው ገልጸዋል፡፡ በኪራይ ቤት እንደሚኖሩና ልጆቻቸውን ከፍለው እንደሚያስተምሩ የገለጹት አቤቱታ አቅራቢዎች፣ ላለፉት አሥር ወራት ዘመድ ወዳጆቻቸው እየረዷቸው የቆዩ ቢሆኑም፣ አሁን ግን ከአቅም በላይ ስለሆነባቸው ከተከራዩበት ቤት ለመውጣት፣ የልጆቻቸውንም ትምህርት ቤት ክፍያ ለማቋረጥና ወደ ጎዳና ሊወጡ ጫፍ ላይ መድረሳቸውን ተናግረዋል፡፡የታሰሩ ቤተሰቦቻቸው ምንም ውስጥ እንደሌሉበት የሚያስረዳ ሰነድ ለፍርድ ቤትም ሆነ ለከሳሽ ዓቃቤ ሕግ የሰጡ ቢሆንም የሚሰማቸው ማጣቸውን ጠቁመው፣ ያንኑ ሰነድ ለጠቅላይ ዓቃቤ ሕጉ መስጠታቸውን አስታውቀዋል፡፡ የሚመለከተው የመንግሥት አካል፣ ጠቅላይ ዓቃቤ ሕጉና ጠቅላይ ሚኒስትሩ የማስረጃ ሰነዶቹን ተመልክተው ፍትሕ እንዲሰጧቸውና ልጆቻቸውን ይዘው ወደ ጎዳና ከመውጣት እንዲታደጓቸው ተማፅነዋል፡፡ ጠቅላይ ዓቃቤ ሕጉ አቤቱታውን ከሰሙ በኋላ ያለውን ሁኔታ መርምረው ምላሽ እንደሚሰጧቸውም እንደነገሯቸው አክለዋል፡፡ በተመሳሳይ ወቅት ተይዘውና በሙስና ወንጀል ተጠርጥረው የተከሰሱ የባህር ትራንስፖርትና ሎጂስቲክስ አገልግሎት፣ የኢትዮጵያና የአዲስ አበባ መንገዶች ባለሥልጣንና ሌሎች የመንግሥት ተቋማት ኃላፊዎችና ሠራተኞች (152 ናቸው) ለጠቅላይ ሚኒስትሩ አቤቱታ ማቅረባቸውን መዘገባችን ይታወሳል፡፡     